Bere steel sy heuning, toe word hulle sy fynproewers | Maroela Media
Ibrahim Sedef (Foto: DHA)
Bere is dol oor heuning en hulle sal gewoonlik enigiets doen om bietjie heuning in die hande te kry. Hulle is egter nie baie welkom op byeboere se plase nie, omdat hulle soms groot skade aanrig.
Een byeboer van Turkye, Ibrahim Sedef, het ook gereeld deurgeloop onder skade wat die bere in die omgewing aangerig het.
Dié landbouingenieur het aanvanklik sy bye probeer beskerm met metaalhokke en selfs kos vir die bere gelos soos brood, vrugte en heuning, maar die bere het steeds sy korwe beskadig, berig DHA. Sedef het uiteindelik kringtelevisiekameras in die omgewing versteek om hul gedrag dop te hou. Dis tóé dat hy met 'n blink plan vorendag gekom het.
Sedef het besluit om die bere te gebruik om sy heuning te toets, omdat hulle klaarblyklik reeds fynproewers is. Hy het vier verskillende tipes heuning op 'n tafel neergesit waarvan die bere kon eet. Hy was nie teleurgesteld met die uitslag nie: die bere het blykbaar baie duur smaak!
Sedef het aan DHA gesê die bere is gelok deur die reuk van die Anzer-heuning, omdat hulle altyd eerste daaraan geproe het – en soms het hulle nie eers aan die kersiebloeiselheuning geraak nie!
Ongeveer 900 g van dié Turkse heuning, Anzer, word teen ongeveer $300 (sowat R4 600) verkoop.
Video: T-hemp het ingeboude lugverkoelingstelsel
Hulle is mooier, slimmer en het beslis beter tafel maniere as sekeres hier. Hulle kan net nie so goed inbreek nie.
Heuning bly 'n wenner!!
Bere is agter die bye larwes aan, nie heuning nie. Hulle eet maar per ongeluk heuning terwyl hulle die larwes eet. Bere wat mal is oor heuning is fopnuus.
So bere en mense se smaak / reuk ens is vergelykbaar en onderling uitruilbaar? Dink nie alle 'landbou-ingenieurs' (of mense wat bietjie verder dink oor dinge, ook genoem 'common-sense') gaan noodwendig met jou saam stem.